Lad os starte med at skrue tiden tilbage til september 2017. Dengang kunne justitsminister Søren Pape Poulsen (C) i et svar til Folketinget fortælle, at grænsekontrollen allerede på det tidspunkt havde kostet 275 millioner kroner.

– De direkte udgifter til grænsekontrol for perioden 4. januar 2016 til og med august 2017 udgør omkring 275 millioner kroner, lød det dengang i svaret, som var indhentet fra Rigspolitiet.

Men godt halvandet år senere fik DR så et nyt svar fra Rigspolitiet. Og heri blev udgifterne stadig opgjort til i alt 275 millioner kroner – men nu for tre års grænsekontrol.

– 275 millioner kroner har politiet brugt fra 4/1 2016 til 31/12 2018, lyder det i artiklen.

Hvordan hænger det mon sammen?

Forklaringen er egentlig ret simpel: I det nye svar ser Rigspolitiet nemlig bort fra de udgifter, som Hjemmeværnet og Forsvaret har haft til grænsebevogtning. Og de har i dag overtaget en stor del af opgaverne fra politiet.

Derudover regner Rigspolitiet kun drift og overarbejdsbetaling med og ikke selve lønudgifterne til de betjente, der står ved grænsen.